Document ID: 32008R0867

Title and Content:
ΚΑΝΟΝΙΣΜΌΣ (ΕΚ) αριθ. 867/2008 ΤΗΣ ΕΠΙΤΡΟΠΉΣ της 3ης Σεπτεμβρίου 2008 για τις λεπτομέρειες εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τις οργανώσεις ελαιουργικών φορέων, τα οικεία προγράμματα εργασίας και τη χρηματοδότησή τους Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 103 παράγραφος 2 τρίτο εδάφιο σε συνδυασμό με το άρθρο 4, Εκτιμώντας τα ακόλουθα: (1) Σύμφωνα με το άρθρο 201 παράγραφος 1 στοιχείο γ) του κανονισμού (ΕΚ) αριθ. 1234/2007, ο κανονισμός (ΕΚ) αριθ. 865/2004, της 29ης Απριλίου 2004, σχετικά με την κοινή οργάνωση της αγοράς ελαιολάδου και επιτραπέζιων ελιών και την τροποποίηση του κανονισμού (ΕΟΚ) αριθ. 827/68 (2) καταργείται από την 1η Ιουλίου 2008. Επειδή ο κανονισμός (ΕΚ) αριθ. 2080/2005 της Επιτροπής (3), ο οποίος καθορίζει λεπτομερείς κανόνες εφαρμογής του κανονισμού (ΕΚ) αριθ. 865/2004, περιέχει πολυάριθμες παραπομπές σε ειδικές διατάξεις του κανονισμού (ΕΚ) αριθ. 865/2004 και για λόγους σαφήνειας και εξορθολογισμού, ο κανονισμός (ΕΚ) αριθ. 2080/2005 πρέπει να καταργηθεί και να αντικατασταθεί από νέο κανονισμό ο οποίος θα προσδιορίζει τη νέα νομική βάση και θα περιέχει παραπομπές στις σωστές βασικές διατάξεις. Ο νέος κανονισμός πρέπει επίσης να περιλαμβάνει ορισμένες τροποποιήσεις που κρίνονται απαραίτητες με βάση την εμπειρία που αποκτήθηκε κατά τα δύο έτη εφαρμογής των προγραμμάτων εργασίας. (2) Για να διασφαλιστεί η αποτελεσματικότητα των εγκεκριμένων οργανώσεων ελαιουργικών φορέων, η έγκριση πρέπει να αφορά τις διάφορες κατηγορίες φορέων που δραστηριοποιούνται ουσιαστικά στον κλάδο του ελαιολάδου ή/και των επιτραπέζιων ελιών και να εγγυάται, παράλληλα, ότι οι εν λόγω οργανώσεις μπορούν να εξασφαλίσουν την τήρηση ορισμένων ελάχιστων όρων που επαρκούν για την επίτευξη σημαντικών οικονομικών αποτελεσμάτων. (3) Για να είναι τα κράτη μέλη παραγωγής σε θέση να εφαρμόσουν τη διοικητική διαχείριση του καθεστώτος των εγκεκριμένων οργανώσεων ελαιουργικών φορέων, πρέπει να καθοριστούν οι διαδικασίες και οι προθεσμίες έγκρισης των εν λόγω οργανώσεων, τα κριτήρια επιλογής των προγραμμάτων τους, καθώς και ο τρόπος καταβολής και η κατανομή της κοινοτικής χρηματοδότησης. (4) Το άρθρο 110θ παράγραφος 4 του κανονισμού (ΕΚ) αριθ. 1782/2003 του Συμβουλίου (4), με τον οποίο θεσπίσθηκαν, αφενός κοινοί κανόνες για τα κοινά καθεστώτα άμεσης στήριξης στα πλαίσια της κοινής γεωργικής πολιτικής, και αφετέρου ορισμένα καθεστώτα στήριξης για τους γεωργούς, προβλέπει ότι τα κράτη μέλη δύνανται να παρακρατούν ποσοστό έως 10 % της συνιστώσας «ελαιόλαδο» του εθνικού ανωτάτου ορίου που αναφέρεται στο άρθρο 41, ώστε να εξασφαλίζουν κοινοτική χρηματοδότηση των προγραμμάτων εργασίας, τα οποία καταρτίζουν οι εγκεκριμένες οργανώσεις φορέων σε έναν ή περισσότερους τομείς δράσης που αναφέρονται στο άρθρο 103 παράγραφος 1 του κανονισμού (ΕΚ) αριθ. 1234/2007. (5) Σύμφωνα με τους κοινούς κανόνες χρηματοδότησης των καθεστώτων άμεσων ενισχύσεων και για να είναι δυνατή η χρησιμοποίηση των διαθέσιμων σχετικών ποσών από τα κράτη μέλη, είναι αναγκαίο οι ετήσιες δαπάνες για την εκτέλεση των προγραμμάτων εργασίας να μην υπερβαίνουν τα ετήσια ποσά που έχουν παρακρατήσει τα κράτη μέλη σύμφωνα με το άρθρο 110θ παράγραφος 4 του κανονισμού (ΕΚ) αριθ. 1782/2003. (6) Για να διασφαλιστεί η γενική συνοχή των δραστηριοτήτων των εγκεκριμένων οργανώσεων ελαιουργικών φορέων, πρέπει να διευκρινιστούν τα είδη επιλέξιμων και μη επιλέξιμων δραστηριοτήτων. Πρέπει επίσης να ρυθμιστούν οι λεπτομέρειες της υποβολής των προγραμμάτων και τα κριτήρια επιλογής τους. Δεδομένης της μεγαλύτερης αποτελεσματικότητας της σύγχρονης τεχνολογίας, θα ήταν σκόπιμο να θεωρηθούν επιλέξιμες οι βελτιώσεις των συστήματα αποθήκευσης ή μεταποίησης που θα μπορούσαν επίσης να έχουν ως έμμεσο αποτέλεσμα την αύξηση της παραγωγικής ικανότητας. Ωστόσο, κρίνεται σκόπιμο να επιτραπεί στα ενδιαφερόμενα κράτη μέλη να θεσπίσουν πρόσθετους όρους επιλεξιμότητας, έτσι ώστε τα λαμβανόμενα μέτρα να είναι καλύτερα προσαρμοσμένα στην πραγματική κατάσταση τομέα του ελαιολάδου στην κάθε χώρα. (7) Με βάση την αποκτηθείσα πείρα, πρέπει να καθοριστούν, με ευθύνη των εθνικών διοικήσεων, τα κατώτατα όρια της κοινοτικής χρηματοδότησης, τουλάχιστον για τους τομείς της βελτίωσης των περιβαλλοντικών επιπτώσεων της ελαιοκαλλιέργειας και της ιχνηλασιμότητας, της πιστοποίησης και της προστασίας της ποιότητας του ελαιολάδου και των επιτραπέζιων ελιών, ιδίως μέσω του ποιοτικού ελέγχου των ελαιόλαδων που πωλούνται στους τελικούς καταναλωτές, έτσι ώστε να εξασφαλίζεται η εφαρμογή ενός ελάχιστου αριθμού μέτρων σε ευαίσθητους τομείς προτεραιότητας. Για να αξιοποιηθεί η αποκτηθείσα πείρα, πρέπει να προσαρμοστεί το σχετικό όριο της έκτασης για τη βελτίωση της περιβαλλοντικής επίπτωσης της καλλιέργειας ελαιόδενδρων, έτσι ώστε να είναι σύμφωνο με την εξέλιξη σε αυτό τον τομέα. Με βάση τα σχετικά προγράμματα εργασίας και για να διευκολυνθεί η εφαρμογή τους, είναι σκόπιμο να προβλεφθεί αυξημένο ποσοστό γενικών εξόδων. (8) Για να εξασφαλιστεί η υλοποίηση των προγραμμάτων εργασίας εντός των καθορισμένων προθεσμιών, σύμφωνα με το άρθρο 103 παράγραφος 1 του κανονισμού (ΕΚ) αριθ. 1234/2007 και με τρόπο που να διασφαλίζει την αποτελεσματική διοικητική διαχείριση του καθεστώτος των εγκεκριμένων οργανώσεων ελαιουργικών φορέων, πρέπει να καθοριστούν οι λεπτομέρειες για τις αιτήσεις έγκρισης, την επιλογή και την έγκριση των προγραμμάτων εργασίας. Για την επιλογή των προγραμμάτων εργασίας, τα κράτη μέλη πρέπει επίσης να λαμβάνουν υπόψη την αξιολόγηση των προγραμμάτων που διενεργείται από οργανώσεις ελαιουργικών φορέων στο πλαίσιο του παρόντος κανονισμού, του κανονισμού (ΕΚ) αριθ. 1334/2002 της Επιτροπής, της 23ης Ιουλίου 2002, σχετικά με τις λεπτομέρειες εφαρμογής του κανονισμού (ΕΚ) αριθ. 1638/98 του Συμβουλίου όσον αφορά τα προγράμματα δραστηριότητας των οργανώσεων ελαιουργικών φορέων για τις περιόδους εμπορίας 2002/2003, 2003/2004 και 2004/2005 (5) και του κανονισμού (ΕΚ) αριθ. 2080/2005. (9) Για να διασφαλιστεί η ορθή και πλήρης εκτέλεση των εγκεκριμένων προγραμμάτων εργασίας, είναι απαραίτητο να αυξηθεί το ποσό της τραπεζικής εγγύησης που συνδέεται με την έγκριση αιτήσεων και να επιτραπεί η αποδέσμευση του ποσού μόνον μετά την επιτυχή περάτωση ολόκληρου του προγράμματος εργασίας. (10) Για να είναι δυνατή η ορθή χρησιμοποίηση της διαθέσιμης χρηματοδότησης ανά κράτος μέλος, είναι αναγκαίο να προβλεφθεί ετήσια διαδικασία τροποποίησης των προγραμμάτων εργασίας που έχουν εγκριθεί για το επόμενο έτος, ώστε να λαμβάνονται υπόψη τυχόν δεόντως αιτιολογημένες αλλαγές σε σχέση με τους αρχικούς όρους. Είναι επίσης αναγκαίο να μπορούν τα κράτη μέλη να καθορίζουν τις απαραίτητες προϋποθέσεις για την τροποποίηση των προγραμμάτων εργασίας και την ανακατανομή των χορηγούμενων ποσών, χωρίς να σημειώνεται υπέρβαση των ετήσιων ποσών που έχουν παρακρατήσει τα κράτη μέλη παραγωγής, κατ’ εφαρμογή του άρθρου 110 θ παράγραφος 4 του κανονισμού (ΕΚ) αριθ. 1782/2003. Για τις τροποποιήσεις προγραμμάτων που ζητούν οι οργανώσεις επιχειρηματιών και για να υπάρξει ευελιξία στην εφαρμογή των προγραμμάτων εργασίας, θα ήταν σκόπιμο να μειωθεί η απαιτούμενη περίοδος εκ των προτέρων ειδοποίησης των αρμόδιων αρχών. (11) Για την έγκαιρη έναρξη των εργασιών, πρέπει να επιτραπεί στις οργανώσεις ελαιουργικών φορέων να εισπράττουν ως ανώτατη προκαταβολή το 90 % των ετήσιων επιλέξιμων δαπανών του εγκεκριμένου προγράμματος εργασίας, εφόσον καταθέτουν εγγύηση βάσει του κανονισμού (ΕΟΚ) αριθ. 2220/85 της Επιτροπής, της 22ας Ιουλίου 1985, για τον καθορισμό των κοινών λεπτομερειών εφαρμογής του καθεστώτος εγγυήσεων για τα γεωργικά προϊόντα (6). Για να διευκολυνθεί και να επιταχυνθεί η εκτέλεση των προγραμμάτων εργασίας, θα ήταν σκόπιμο να προβλεφθεί μια πιο ισόρροπη κατανομή του ποσού των προκαταβολών. (12) Για να αυξηθεί η συνολική επίπτωση των προγραμμάτων εργασίας που εκτελούνται στον τομέα της παρακολούθησης της αγοράς και της διοικητικής διαχείρισης του τομέα παραγωγής ελαιόλαδου και επιτραπέζιων ελιών, πρέπει να προβλεφθεί η δημοσίευση των αποτελεσμάτων των εφαρμοζόμενων μέτρων από τις οργανώσεις επιχειρηματιών και από τα κράτη μέλη στους διαδικτυακούς τόπους τους. (13) Για τη σωστή διαχείριση των κανόνων που διέπουν τις οργανώσεις ελαιουργικών φορέων, τα ενδιαφερόμενα κράτη μέλη πρέπει να καταρτίσουν σχέδιο ελέγχων και να καθορίσουν καθεστώς κυρώσεων για τις διαπραττόμενες παρατυπίες. Επιπλέον, πρέπει να προβλεφθεί η ανακοίνωση από τις οργανώσεις ελαιουργικών φορέων των αποτελεσμάτων των δραστηριοτήτων τους στις εθνικές αρχές των αντίστοιχων κρατών μελών καθώς και η διαβίβασή τους στην Επιτροπή. Λόγω της καταληκτικής ημερομηνίας που ισχύει για την υποβολή των αιτήσεων χρηματοδότησης από τις οργανώσεις ελαιουργικών φορέων και για την ολοκλήρωση της διενέργειας των απαραίτητων ελέγχων από τα κράτη μέλη, πρέπει να καθοριστεί νέα προθεσμία για την ανακοίνωση των κρατών μελών. (14) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης της κοινής οργάνωσης γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Πεδίο εφαρμογής Ο παρών κανονισμός ορίζει τις λεπτομέρειες εφαρμογής των άρθρων 103 και 125 του κανονισμού (ΕΚ) αριθ. 1234/2007, όσον αφορά την έγκριση των οργανώσεων ελαιουργικών φορέων, τις επιλέξιμες για κοινοτική χρηματοδότηση δραστηριότητες, την έγκριση των προγραμμάτων εργασίας και την εκτέλεση των εγκεκριμένων προγραμμάτων εργασίας. Άρθρο 2 Όροι έγκρισης των οργανώσεων ελαιουργικών φορέων 1. Το κράτος μέλος εγκρίνει τις οργανώσεις ελαιουργικών φορέων που είναι επιλέξιμες για την κοινοτική χρηματοδότηση των προγραμμάτων εργασίας, τα οποία αναφέρονται στο άρθρο 103 του κανονισμού (ΕΚ) αριθ. 1234/2007. 2. Τα κράτη μέλη καθορίζουν τους όρους έγκρισης, που περιλαμβάνουν τουλάχιστον τα ακόλουθα: α) οι οργανώσεις παραγωγών αποτελούνται αποκλειστικά από ελαιοπαραγωγούς που δεν μετέχουν σε άλλη εγκεκριμένη οργάνωση παραγωγών· β) οι ενώσεις οργανώσεων παραγωγών αποτελούνται αποκλειστικά από εγκεκριμένες οργανώσεις παραγωγών που δεν μετέχουν σε άλλη ένωση εγκεκριμένων οργανώσεων παραγωγών· γ) οι λοιπές οργανώσεις φορέων αποτελούνται αποκλειστικά από ελαιουργικούς φορείς που δεν μετέχουν σε άλλη εγκεκριμένη οργάνωση φορέων· δ) οι διεπαγγελματικές οργανώσεις παρουσιάζουν ευρεία και ισόρροπη εκπροσώπηση του συνόλου των οικονομικών δραστηριοτήτων που συνδέονται με την παραγωγή, τη μεταποίηση και το εμπόριο του ελαιολάδου ή/και των επιτραπέζιων ελιών· ε) η οργάνωση φορέων οφείλει να υποβάλει πρόγραμμα εργασίας για έναν τουλάχιστον από τους τομείς δράσης που αναφέρονται στο άρθρο 5 παράγραφος 1 πρώτο εδάφιο στοιχεία α), β), γ), δ) και ε)· στ) η οργάνωση φορέων αναλαμβάνει την υποχρέωση να υπόκειται στους ελέγχους που προβλέπονται στο άρθρο 14 του παρόντος κανονισμού. 3. Για την αξιολόγηση των αιτήσεων έγκρισης που υποβάλλονται από τις οργανώσεις ελαιουργικών φορέων, τα κράτη μέλη λαμβάνουν κυρίως υπόψη τα ακόλουθα: α) τις ιδιαιτερότητες του ελαιοκομικού κλάδου σε κάθε περιφερειακή ζώνη που ορίζεται από τα κράτη μέλη (εφεξής καλούμενη «περιφερειακή ζώνη»)· β) το συμφέρον του καταναλωτή και την ισορροπία της αγοράς· γ) τη βελτίωση της ποιότητας της παραγωγής ελαιολάδου και επιτραπέζιων ελιών· δ) αξιολόγηση της αποτελεσματικότητας των υποβαλλόμενων προγραμμάτων εργασίας. Άρθρο 3 Διαδικασία έγκρισης των οργανώσεων ελαιουργικών φορέων 1. Για τους σκοπούς της έγκρισης, η οργάνωση ελαιουργικών φορέων υποβάλλει, πριν από μια ημερομηνία που καθορίζεται από το κράτος μέλος και το αργότερο την 1η Φεβρουαρίου κάθε έτους, αίτηση έγκρισης που αποδεικνύει ότι η οργάνωση πληροί τους όρους του άρθρου 2 παράγραφος 2. Η αίτηση έγκρισης συντάσσεται σύμφωνα με υπόδειγμα της αρμόδιας αρχής του κράτους μέλους, ώστε να είναι δυνατός ο έλεγχος της τήρησης των όρων του άρθρου 2 παράγραφος 2. Περιλαμβάνει, μεταξύ άλλων, τα στοιχεία που επιτρέπουν την ταυτοποίηση κάθε μέλους της οργάνωσης ελαιουργικών φορέων. 2. Το αργότερο την 1η Απριλίου κάθε έτους εκτέλεσης του εγκεκριμένου προγράμματος εργασίας, η οργάνωση ελαιουργικών φορέων εγκρίνεται από το κράτος μέλος και λαμβάνει αριθμό έγκρισης. 3. Η έγκριση απορρίπτεται, αναστέλλεται ή ανακαλείται αμέσως, εάν η οργάνωση ελαιουργικών φορέων δεν πληροί τους όρους του άρθρου 2 παράγραφος 2. 4. Ωστόσο, η οργάνωση ελαιουργικών φορέων διατηρεί τα δικαιώματα που απορρέουν από την έγκρισή μέχρι την ανάκλησή της, με την προϋπόθεση ότι ενήργησε με καλή πίστη ως προς την τήρηση των όρων του άρθρου 2 παράγραφος 2. Σε περίπτωση που η έγκριση ανακαλείται λόγω του ότι η οργάνωση φορέων δεν πληρούσε, εκ προθέσεως ή λόγω σοβαρής αμέλειας, τους όρους έγκρισης που αναφέρονται στο άρθρο 2 παράγραφος 2, η απόφαση ανάκλησης ισχύει από την ημερομηνία κατά την οποία δεν επληρούντο πλέον οι όροι έγκρισης. 5. Η έγκριση απορρίπτεται, αναστέλλεται ή ανακαλείται αμέσως, εάν στην οργάνωση ελαιουργικών φορέων: α) επιβληθούν κυρώσεις λόγω παραβίασης του προβλεπόμενου από τον κανονισμό αριθ. 136/66/ΕΟΚ του Συμβουλίου (7) καθεστώτος ενίσχυσης στην παραγωγή κατά τις περιόδους εμπορίας 2002/2003 έως 2004/2005· β) επιβληθούν κυρώσεις λόγω παραβίασης του προβλεπόμενου στον κανονισμό (ΕΚ) αριθ. 1638/98 του Συμβουλίου (8) καθεστώτος χρηματοδότησης των προγραμμάτων δραστηριοτήτων των οργανώσεων παραγωγών ελαιολάδου κατά τη διάρκεια των περιόδων εμπορίας 2002/2003 έως 2004/2005. 6. Οι οργανώσεις ελαιουργικών φορέων που έχουν εγκριθεί από το κράτος μέλος δυνάμει του κανονισμού (ΕΚ) αριθ. 1334/2002 ή/και έχουν λάβει χρηματοδότηση για τα προγράμματα δραστηριοτήτων των οργανώσεων ελαιουργικών φορέων κατά τις περιόδους εμπορίας 2002/2003 έως 2004/2005 μπορούν να θεωρούνται εγκεκριμένες δυνάμει του παρόντος κανονισμού, εάν πληρούν τους όρους του άρθρου 2 παράγραφος 2. Άρθρο 4 Κοινοτική χρηματοδότηση 1. Η ετήσια κοινοτική χρηματοδότηση των προγραμμάτων εργασίας των οργανώσεων φορέων εξασφαλίζεται εντός του ορίου του ποσού που έχει παρακρατηθεί δυνάμει του άρθρου 110θ παράγραφος 4 του κανονισμού (ΕΚ) αριθ. 1782/2003. Τα κράτη μέλη διασφαλίζουν ότι οι ετήσιες δαπάνες για την εκτέλεση των εγκεκριμένων προγραμμάτων εργασίας δεν υπερβαίνουν το αναφερόμενο στο πρώτο εδάφιο ποσό. 2. Τα κράτη μέλη μεριμνούν για την αναλογική κατανομή της κοινοτικής χρηματοδότησης κατά τη διάρκεια της προβλεπόμενης στο άρθρο 8 παράγραφος 1 περιόδου. Άρθρο 5 Επιλέξιμες για την κοινοτική χρηματοδότηση δραστηριότητες 1. Οι δραστηριότητες που είναι επιλέξιμες για την κοινοτική χρηματοδότηση δυνάμει του άρθρου 103 παράγραφος 1 του κανονισμού (ΕΚ) αριθ. 1234/2007 (εφεξής «επιλέξιμες δραστηριότητες») είναι οι ακόλουθες: α) στον τομέα της παρακολούθησης και της διοικητικής διαχείρισης της αγοράς στον κλάδο του ελαιολάδου και των επιτραπέζιων ελιών: i) συγκέντρωση στοιχείων για τον κλάδο και την αγορά, σύμφωνα με τις προδιαγραφές για την μέθοδο, την γεωγραφική αντιπροσωπευτικότητα και ακρίβεια που καθορίζονται από την αρμόδια εθνική αρχή, ii) εκπόνηση μελετών, ιδίως για θέματα συνδεόμενα με τις άλλες δραστηριότητες που προβλέπονται στο πρόγραμμα εργασίας της σχετικής οργάνωσης ελαιουργικών φορέων· β) στον τομέα της βελτίωσης των περιβαλλοντικών επιπτώσεων της ελαιοκαλλιέργειας: i) συλλογικές εργασίες διατήρησης των ελαιώνων υψηλής περιβαλλοντικής αξίας που απειλούνται με εγκατάλειψη, σύμφωνα με τους όρους που καθορίζει βάσει αντικειμενικών κριτηρίων η αρμόδια εθνική αρχή, ιδίως όσον αφορά τις δυνητικά επιλέξιμες περιφερειακές ζώνες καθώς και την έκταση και τον ελάχιστο αριθμό ελαιοπαραγωγών που πρέπει να συμμετέχουν για να αποβούν αποτελεσματικές οι εν λόγω εργασίες, ii) ανάπτυξη ορθών γεωργικών πρακτικών ελαιοκαλλιέργειας με βάση περιβαλλοντικά κριτήρια προσαρμοσμένα στις τοπικές συνθήκες, καθώς και η διάδοσή τους στους ελαιοκαλλιεργητές και παρακολούθηση της πρακτικής εφαρμογής τους, iii) έργα πρακτικής επίδειξης εναλλακτικών τεχνικών, αντί της χρήσης χημικών προϊόντων, για την καταπολέμηση του δάκου της ελιάς, iv) έργα πρακτικής επίδειξης των τεχνικών ελαιοκαλλιέργειας που έχουν ως στόχο την προστασία του περιβάλλοντος και τη διατήρηση του τοπίου, όπως η βιολογική, η ορθολογική και η ολοκληρωμένη γεωργία, v) εισαγωγή δεδομένων περιβαλλοντικού χαρακτήρα στο ηλεκτρονικό σύστημα γεωγραφικής πληροφόρησης για την ελαιοκαλλιέργεια (ελαιοκομικό ΣΓΠ) που αναφέρεται στο άρθρο 20 του κανονισμού (ΕΚ) αριθ. 1782/2003· γ) στον τομέα της βελτίωσης της ποιότητας της παραγωγής ελαιολάδου και επιτραπέζιων ελιών: i) βελτίωση των συνθηκών καλλιέργειας, ιδίως καταπολέμηση του δάκου της ελιάς, συγκομιδής, παράδοσης και αποθήκευσης των ελιών πριν από τη μεταποίησή τους, σύμφωνα με τις τεχνικές προδιαγραφές που καθορίζονται από την αρμόδια εθνική αρχή, ii) βελτίωση των ποικιλιών των ελαιώνων των ιδιωτικών εκμεταλλεύσεων, υπό τον όρο ότι συμβάλλουν στην επίτευξη των στόχων των προγραμμάτων εργασίας, iii) βελτίωση των συνθηκών αποθήκευσης και αξιοποίησης των καταλοίπων της παραγωγής ελαιολάδου και επιτραπέζιων ελιών, iv) παροχή τεχνικής βοήθειας στην ελαιουργική μεταποιητική βιομηχανία για τα θέματα που συνδέονται με την ποιότητα των προϊόντων, v) δημιουργία και βελτίωση των εργαστηρίων ανάλυσης παρθένου ελαιολάδου, vi) κατάρτιση γευσιγνωστών για τους ελέγχους των οργανοληπτικών χαρακτηριστικών των παρθένων ελαιόλαδων· δ) στον τομέα της ιχνηλασιμότητας, της πιστοποίησης και της προστασίας της ποιότητας του ελαιολάδου και των επιτραπέζιων ελιών, ιδίως μέσω του ποιοτικού ελέγχου των ελαιόλαδων που πωλούνται στον τελικό καταναλωτή υπό τον έλεγχο των εθνικών διοικήσεων: i) δημιουργία και διαχείριση συστημάτων που επιτρέπουν την ιχνηλασιμότητα των προϊόντων από τον ελαιοκαλλιεργητή μέχρι την συσκευασία και την επισήμανση, σύμφωνα με τις προδιαγραφές που καθορίζονται από την αρμόδια εθνική αρχή, ii) δημιουργία και διαχείριση συστημάτων πιστοποίησης της ποιότητας, με βάση σύστημα ανάλυσης κινδύνου και κρίσιμων σημείων ελέγχου (HACCP) το οποίο είναι σύμφωνο με τα τεχνικά κριτήρια που καθορίζει η αρμόδια εθνική αρχή, iii) δημιουργία και διαχείριση συστημάτων για την παρακολούθηση της συμμόρφωσης με τα πρότυπα γνησιότητας, ποιότητας και εμπορίας του ελαιολάδου και των επιτραπέζιων ελιών που διατίθενται στην αγορά, σύμφωνα με τις τεχνικές προδιαγραφές που καθορίζει η αρμόδια εθνική αρχή· ε) στον τομέα της διάδοσης πληροφοριών σχετικών με τις δραστηριότητες των οργανώσεων φορέων που αποσκοπούν στη βελτίωση της ποιότητας του ελαιολάδου και των επιτραπέζιων ελιών: i) διάδοση πληροφοριών για το έργο των οργανώσεων ελαιουργικών φορέων στους τομείς που αναφέρονται στα στοιχεία α), β), γ) και δ), ii) δημιουργία και ενημέρωση δικτυακού τόπου σχετικού με τις δραστηριότητες των οργανώσεων ελαιουργικών φορέων στους τομείς που αναφέρονται στα στοιχεία α), β), γ) και δ). Όσον αφορά την δραστηριότητα που αναφέρεται στο πρώτο εδάφιο στοιχείο γ) σημείο ii), τα κράτη μέλη εξασφαλίζουν τη λήψη κατάλληλων μέτρων για την ανάκτηση της επένδυσης ή η υπολειμματικής αξίας της, σε περίπτωση αποχώρησης μέλους της οργάνωσης ελαιουργικών φορέων. 2. Το κράτος μέλος δύναται να θεσπίσει πρόσθετους όρους που διευκρινίζουν τις επιλέξιμες δραστηριότητες, με την προϋπόθεση ότι δεν καθιστούν ανέφικτη την πρόταση ή την υλοποίηση τους. Άρθρο 6 Κατανομή της κοινοτικής χρηματοδότησης Σε κάθε κράτος μέλος, ένα ελάχιστο ποσοστό 25 % του διαθέσιμου ποσού της κοινοτικής χρηματοδότησης βάσει του άρθρου 103 του κανονισμού (ΕΚ) αριθ. 1234/2007 χορηγείται για τον τομέα δράσης που αναφέρεται στο άρθρο 5 παράγραφος 1 πρώτο εδάφιο στοιχείο β), ενώ ένα ελάχιστο ποσοστό 12 % της προαναφερθείσας κοινοτικής χρηματοδότησης χορηγείται για τον τομέα που αναφέρεται στο άρθρο 5 παράγραφος 1 πρώτο εδάφιο στοιχείο δ). Εάν το αναφερόμενο στο πρώτο εδάφιο ελάχιστο ποσοστό δεν απορροφηθεί πλήρως στους τομείς που αναφέρονται στο ίδιο εδάφιο, τα μη χρησιμοποιηθέντα ποσά δεν μπορούν να διατεθούν για άλλους τομείς δράσης, αλλά επιστρέφονται στον κοινοτικό προϋπολογισμό. Άρθρο 7 Μη επιλέξιμες για κοινοτική χρηματοδότηση δραστηριότητες και δαπάνες 1. Δεν είναι επιλέξιμες για την κοινοτική χρηματοδότηση δυνάμει του άρθρου 103 του κανονισμού (ΕΚ) αριθ. 1234/2007 οι ακόλουθες δραστηριότητες: α) οι δραστηριότητες που λαμβάνουν άλλη κοινοτική χρηματοδότηση εκτός από την προβλεπόμενη στο άρθρο 103 του κανονισμού (ΕΚ) αριθ. 1234/2007· β) δραστηριότητες που αποσκοπούν στην άμεση αύξηση της ικανότητας παραγωγής, αποθήκευσης ή μεταποίησης· γ) οι δραστηριότητες που συνδέονται με την αγορά ή την αποθεματοποίηση ελαιολάδου ή επιτραπέζιων ελιών ή έχουν επιπτώσεις στις τιμές τους· δ) οι δραστηριότητες που συνδέονται με την εμπορική προώθηση του ελαιολάδου ή των επιτραπέζιων ελιών· ε) οι δραστηριότητες που συνδέονται με την επιστημονική έρευνα· στ) οι δραστηριότητες που ενδέχεται να προκαλέσουν στρέβλωση του ανταγωνισμού στις άλλες οικονομικές δραστηριότητες της οργάνωσης ελαιουργικών φορέων. 2. Για να εξασφαλιστεί η συμμόρφωση με τις διατάξεις της παραγράφου 1 στοιχείο α), οι οργανώσεις φορέων δεσμεύονται εγγράφως, για λογαριασμό δικό τους και των μελών τους, να μην λάβουν καμία άλλη χρηματοδότηση στο πλαίσιο άλλου εθνικού ή κοινοτικού καθεστώτος στήριξης για τις χρηματοδοτούμενες βάσει του άρθρου 103 του κανονισμού (ΕΚ) αριθ. 2007/2004 δραστηριότητες. 3. Κατά την υλοποίηση των αναφερόμενων στο άρθρο 5 δραστηριοτήτων, δεν είναι επιλέξιμες, μεταξύ άλλων, οι δαπάνες για: α) την αποπληρωμή δανείων (περιλαμβανομένων των ετήσιων δόσεων) που έχουν συναφθεί για δραστηριότητα η οποία υλοποιήθηκε, εξ ολοκλήρου ή εν μέρει, πριν από την έναρξη του επιχειρησιακού προγράμματος· β) τις πληρωμές στους φορείς που συμμετέχουν στις συνεδριάσεις και στα προγράμματα κατάρτισης για την αντιστάθμιση απωλειών εισοδήματος· γ) δαπάνες που συνδέονται με διοικητικά και μισθολογικά έξοδα των κρατών μελών και των δικαιούχων της συνεισφοράς του ΕΓΤΕ. δ) αγορά αδόμητων οικοπέδων· ε) αγορά μεταχειρισμένου εξοπλισμού· στ) έξοδα των συμβάσεων χρηματοδοτικής μίσθωσης, μεταξύ άλλων, φόρους, τόκους και ασφάλιστρα· ζ) μίσθωση αντί της αγοράς και λειτουργικά έξοδα των μισθωμένων αγαθών. 4. Τα κράτη μέλη μπορούν να θεσπίζουν πρόσθετους όρους, διευκρινίζοντας περαιτέρω τις αναφερόμενες στις παραγράφους 1 και 3 μη επιλέξιμες δραστηριότητες και δαπάνες. Άρθρο 8 Προγράμματα εργασίας και αίτηση έγκρισης 1. Η μέγιστη περίοδος υλοποίησης των επιλέξιμων για κοινοτική χρηματοδότηση δυνάμει του άρθρου 103 παράγραφος 1 του κανονισμού (ΕΚ) αριθ. 1234/2007 προγραμμάτων εργασίας δεν υπερβαίνει τα τρία έτη. Η πρώτη περίοδος αρχίζει την 1η Απριλίου 2006. Οι επόμενες περίοδοι αρχίζουν την 1η Απριλίου ανά τριετία. 2. Κάθε εγκεκριμένη δυνάμει του παρόντος κανονισμού οργάνωση φορέων δύναται να υποβάλλει, πριν από μια ημερομηνία που καθορίζεται από το κράτος μέλος και το αργότερο την 1η Φεβρουαρίου κάθε έτους, αίτηση έγκρισης για ένα μόνο πρόγραμμα εργασίας. Η αίτηση έγκρισης περιλαμβάνει τα ακόλουθα στοιχεία: α) την ταυτότητα της εκάστοτε οργάνωσης ελαιουργικών φορέων· β) στοιχεία για τα προβλεπόμενα στο άρθρο 9 παράγραφος 1 κριτήρια επιλογής· γ) περιγραφή, αιτιολόγηση και χρονοδιάγραμμα εκτέλεσης κάθε προτεινόμενης δραστηριότητας· δ) σχέδιο δαπανών, με ανάλυση ανά δραστηριότητα, τομέα δράσης που αναφέρεται στο άρθρο 5 και ανά χρονικές περιόδους 12 μηνών από την ημερομηνία έγκρισης του προγράμματος εργασίας, καθώς και με διάκριση μεταξύ των γενικών εξόδων, τα οποία δεν δύνανται να υπερβαίνουν το 7 % του συνόλου, και των άλλων κύριων ειδών δαπανών· ε) σχέδιο χρηματοδότησης, με ανάλυση ανά τομέα δράσης που αναφέρεται στο άρθρο 5 και ανά χρονικές περιόδους 12 μηνών, κατ’ ανώτατο όριο, από την ημερομηνία έγκρισης του προγράμματος εργασίας, με αναφορά ιδίως της αιτούμενης κοινοτικής χρηματοδότησης, συμπεριλαμβανομένων των προκαταβολών και, ενδεχομένως, της χρηματοδοτικής συνεισφοράς των φορέων και του κράτους μέλους· στ) περιγραφή των ποσοτικών και ποιοτικών δεικτών αποτελεσματικότητας που επιτρέπουν την ενδιάμεση αξιολόγηση και την εκ των υστέρων αξιολόγηση του προγράμματος με βάση τις γενικές αρχές που καθορίζονται από το κράτος μέλος· ζ) απόδειξη ότι έχει κατατεθεί εγγύηση κατ’ εφαρμογή του κανονισμού 2220/85 ποσού ισοδύναμου με το 10 % τουλάχιστον της αιτούμενης κοινοτικής χρηματοδότησης· η) αίτηση προκαταβολής δυνάμει του άρθρου 11· θ) τη δήλωση που προβλέπεται στο άρθρο 7 παράγραφος 2· ι) για τις διεπαγγελματικές οργανώσεις και τις ενώσεις οργανώσεων παραγωγών, την ταυτότητα των οργανώσεων φορέων που είναι υπεύθυνες για την πραγματική εκτέλεση των δραστηριοτήτων των προγραμμάτων τους, οι οποίες ανατίθενται σε υπεργολάβους· ια) για τις οργανώσεις φορέων που μετέχουν σε ένωση παραγωγών ή διεπαγγελματική οργάνωση, βεβαίωση από την οποία προκύπτει ότι προβλεπόμενες στα προγράμματά τους οι δραστηριότητες δεν καλύπτονται από καμία άλλη αίτηση κοινοτικής χρηματοδότησης βάσει του παρόντος κανονισμού. Άρθρο 9 Επιλογή και έγκριση των προγραμμάτων εργασίας 1. Τα κράτη μέλη επιλέγουν τα προγράμματα εργασίας με βάση τα ακόλουθα κριτήρια: α) την γενική ποιότητα του προγράμματος και τη συνέπειά του με τους στόχους και τις προτεραιότητες της ελαιοκαλλιέργειας στη σχετική περιφερειακή ζώνη, που καθορίζονται από το κράτος μέλος· β) τη χρηματοοικονομική αξιοπιστία και την επάρκεια των μέσων της οργάνωσης φορέων για την υλοποίηση των προτεινόμενων δραστηριοτήτων· γ) την έκταση της περιφερειακής ζώνης την οποία αφορά το πρόγραμμα εργασίας· δ) την ποικιλία των οικονομικών καταστάσεων της σχετικής περιφερειακής ζώνης, που λαμβάνονται υπόψη στο πρόγραμμα εργασίας· ε) την ύπαρξη πολλών τομέων δράσης και τη σημασία της χρηματοδοτικής συνεισφοράς των φορέων· στ) τους ποσοτικούς και ποιοτικούς δείκτες αποτελεσματικότητας που επιτρέπουν την ενδιάμεση αξιολόγηση κατά την εκτέλεση και την εκ των υστέρων αξιολόγηση του προγράμματος και έχουν καθοριστεί από το κράτος μέλος. ζ) τυχόν προηγούμενη αξιολόγηση των προγραμμάτων εργασίας από την οργάνωση επιχειρηματιών στο πλαίσιο του παρόντος κανονισμού ή των κανονισμών (ΕΚ) αριθ. 1334/2002 ή (ΕΚ) αριθ. 2080/2005. Το κράτος μέλος λαμβάνει υπόψη την κατανομή των αιτήσεων μεταξύ των διαφόρων τύπων οργανώσεων φορέων σε κάθε περιφερειακή ζώνη. 2. Το κράτος μέλος απορρίπτει τα προγράμματα εργασίας που είναι ελλιπή ή περιέχουν ανακριβή στοιχεία ή περιλαμβάνουν μη επιλέξιμες δραστηριότητες που αναφέρονται στο άρθρο 7. 3. Το αργότερο στις 15 Μαρτίου κάθε έτους, το κράτος μέλος ενημερώνει τις οργανώσεις φορέων για τα προγράμματα εργασίας που έχουν εγκριθεί και, ενδεχομένως, για τα προγράμματα εργασίας στα οποία χορηγείται η αντίστοιχη εθνική χρηματοδότηση. Για την οριστική έγκριση ενός προγράμματος εργασίας μπορεί να απαιτηθούν τροποποιήσεις τις οποίες το κράτος μέλος θεωρεί απαραίτητες. Στην περίπτωση αυτή, η σχετική οργάνωση φορέων δηλώνει ότι συμφωνεί, εντός προθεσμίας 15 ημερών από τη γνωστοποίηση των τροποποιήσεων. 4. Σε περίπτωση που το προτεινόμενο πρόγραμμα εργασίας απορριφθεί, το κράτος μέλος αποδεσμεύει αμέσως την εγγύηση που αναφέρεται στο άρθρο 8 παράγραφος 2 στοιχείο ζ). 5. Τα κράτη μέλη εγγυώνται ότι το ποσό της κοινοτικής χρηματοδότησης κατανέμεται εντός κάθε κατηγορίας οργανώσεων φορέων με γνώμονα την αξία του ελαιολάδου που παράγουν ή εμπορεύονται τα μέλη των οργανώσεων φορέων. Άρθρο 10 Τροποποίηση των προγραμμάτων εργασίας 1. Η οργάνωση φορέων δύναται να ζητήσει, με διαδικασία που καθορίζεται από το κράτος μέλος, τροποποιήσεις του περιεχομένου και του προϋπολογισμού του οικείου προγράμματος εργασίας που έχει ήδη εγκριθεί, χωρίς ωστόσο αυτές να συνεπάγονται αύξηση του παρακρατούμενου ποσού κατ’ εφαρμογή του άρθρου 110θ παράγραφος 4 του κανονισμού (ΕΚ) αριθ. 1782/2003. 2. Κάθε αίτηση τροποποίησης προγράμματος εργασίας συνοδεύεται από δικαιολογητικά που διευκρινίζουν τους λόγους, τον χαρακτήρα και τις επιπτώσεις των προτεινόμενων τροποποιήσεων. Η αίτηση υποβάλλεται από την οργάνωση φορέων στην αρμόδια αρχή τουλάχιστον έξι μήνες πριν από την έναρξη της υλοποίησης της σχετικής δραστηριότητας. 3. Σε περίπτωση συγχώνευσης οργανώσεων φορέων οι οποίες προηγουμένως εκτελούσαν χωριστά προγράμματα εργασίας, αυτές συνεχίζουν να εκτελούν τα εν λόγω προγράμματα παράλληλα και χωριστά, μέχρι την 1η Ιανουαρίου του έτους που έπεται της συγχώνευσης. Οι οργανώσεις αυτές ενοποιούν τα οικεία προγράμματα εργασίας, υποβάλλοντας αίτηση τροποποίησης των προγραμμάτων σύμφωνα με τις παραγράφους 1 και 2. Κατά παρέκκλιση των διατάξεων του πρώτου εδαφίου, τα κράτη μέλη δύνανται να επιτρέπουν στις οργανώσεις φορέων που το ζητούν, επικαλούμενες βάσιμους λόγους, να εκτελούν παράλληλα τα οικεία προγράμματα εργασίας χωρίς να τα συγχωνεύσουν. 4. Το αργότερο δύο μήνες μετά την παραλαβή της αναφερόμενης στην παράγραφο 2 αίτησης τροποποίησης, η αρμόδια αρχή του κράτους μέλους, αφού εξετάσει τα υποβληθέντα έγγραφα, ανακοινώνει την απόφασή της στην ενδιαφερόμενη οργάνωση φορέων. Κάθε αίτηση τροποποίησης, για την οποία δεν έχει ληφθεί απόφαση εντός της εν λόγω προθεσμίας, θεωρείται ότι έχει γίνει δεκτή. 5. Σε περίπτωση που η χορηγούμενη στην οργάνωση φορέων κοινοτική χρηματοδότηση είναι κατώτερη από τον προϋπολογισμό του εγκεκριμένου προγράμματος, οι δικαιούχοι δύνανται να προσαρμόσουν το πρόγραμμά τους στην εγκριθείσα χρηματοδότηση. Άρθρο 11 Προκαταβολές 1. Η οργάνωση φορέων που έχει υποβάλλει την σχετική αίτηση κατά τα προβλεπόμενα στο άρθρο 8 παράγραφος 2 στοιχείο η), εισπράττει, υπό τους όρους της παραγράφου 2 του παρόντος άρθρου, συνολική προκαταβολή μέγιστου ύψους 90 % των προβλεπόμενων επιλέξιμων δαπανών για κάθε έτος που καλύπτεται από το εγκεκριμένο πρόγραμμα εργασίας. 2. Πριν από τη λήξη του επόμενου μήνα από την έναρξη κάθε έτους εκτέλεσης του εγκεκριμένου προγράμματος εργασίας, το κράτος μέλος καταβάλλει στη σχετική οργάνωση φορέων μια πρώτη δόση ίση με το ένα τρίτο του αναφερόμενου στην παράγραφο 1 ποσού. Μια δεύτερη δόση ίση με τα υπόλοιπα δύο τρίτα του αναφερόμενου στην παράγραφο 1 ποσού, καταβάλλεται μετά την διενέργεια του προβλεπόμενου στην παράγραφο 3 ελέγχου. 3. Πριν καταβάλει την επόμενη δόση, το κράτος μέλος ελέγχει αν έχουν πράγματι δαπανηθεί όλες οι δόσεις της προκαταβολής. Ο έλεγχος αυτός διενεργείται από το κράτος μέλος με βάση την αναφερόμενη στο άρθρο 13 έκθεση ή με επιτόπιο έλεγχο κατά τα προβλεπόμενα στο άρθρο 14. 4. Οι αναφερόμενες στην παράγραφο 2 πληρωμές καταβάλλονται μόνο εάν η αιτούσα οργάνωση φορέων καταθέσει εγγύηση, βάσει του κανονισμού (ΕΟΚ) αριθ. 2220/85, ποσού ίσου προς το 110 % του ποσού της αιτηθείσας προκαταβολής. Βάσει του άρθρου 20 παράγραφος 2 του εν λόγω κανονισμού, απαραίτητη προϋπόθεση είναι η υλοποίηση των δραστηριοτήτων του εγκεκριμένου προγράμματος εργασίας. 5. Εντός προθεσμίας που καθορίζεται από το κράτος μέλος, αλλά το αργότερο μέχρι το τέλος κάθε έτους εκτέλεσης του προγράμματος εργασίας, οι ενδιαφερόμενες οργανώσεις φορέων μπορούν να υποβάλλουν αίτηση αποδέσμευσης της αναφερόμενης στην παράγραφο 4 εγγύησης μέχρι ανώτατου ποσού ίσου προς το ήμισυ των δαπανών που έχουν πραγματοποιηθεί. Το κράτος μέλος καθορίζει και ελέγχει τα δικαιολογητικά που πρέπει να συνοδεύουν την αίτηση αυτή και αποδεσμεύει τις εγγυήσεις που αντιστοιχούν στις σχετικές δαπάνες το αργότερο κατά τη διάρκεια του δεύτερου μήνα μετά το μήνα υποβολής της αίτησης. Άρθρο 12 Αίτηση κοινοτικής χρηματοδότησης 1. Για τους σκοπούς της καταβολής της κοινοτικής χρηματοδότησης δυνάμει του άρθρου 103 του κανονισμού (ΕΚ) αριθ. 1234/2007, η οργάνωση φορέων υποβάλλει αίτηση χρηματοδότησης στον οργανισμό πληρωμών εντός προθεσμίας που καθορίζει το κράτος μέλος, αλλά το αργότερο τρεις μήνες από το τέλος κάθε έτους εκτέλεσης του οικείου προγράμματος εργασίας. Το κράτος μέλος μπορεί να καταβάλλει στις οργανώσεις φορέων το υπόλοιπο του ποσού της κοινοτικής χρηματοδότησης που αντιστοιχεί σε κάθε έτος εκτέλεσης του προγράμματος εργασίας, αφού εξακριβώσει, με βάση την αναφερόμενη στο άρθρο 13 έκθεση ή με τον προβλεπόμενο στο άρθρο 14 επιτόπιο έλεγχο, αν έχουν πραγματικά δαπανηθεί οι δύο δόσεις προκαταβολής που αναφέρονται στο άρθρο 11 παράγραφος 2. Καμία αίτηση κοινοτικής χρηματοδότησης που υποβάλλεται μετά την αναφερόμενη στο πρώτο εδάφιο ημερομηνία δεν είναι παραδεκτή και τα ποσά που ενδεχομένως έχουν καταβληθεί στο πλαίσιο της κοινοτικής χρηματοδότησης του προγράμματος επιστρέφονται σύμφωνα με τη διαδικασία του άρθρου 17. 2. Η αίτηση κοινοτικής χρηματοδότησης συντάσσεται με βάση το υπόδειγμα της αρμόδιας αρχής του κράτους μέλους. Για να είναι παραδεκτή, η αίτηση πρέπει να συνοδεύεται από: α) παραστατικά που αποδεικνύουν: i) τις πραγματοποιηθείσες δαπάνες κατά τη διάρκεια της περιόδου εκτέλεσης του προγράμματος εργασίας (τιμολόγια και τραπεζικά έγγραφα που αποδεικνύουν τις αντίστοιχες πληρωμές), ii) κατά περίπτωση, την καταβολή των χρηματοδοτικών συνεισφορών των φορέων και του σχετικού κράτους μέλους· β) έκθεση που περιλαμβάνει τα ακόλουθα στοιχεία: i) ακριβή περιγραφή των υλοποιηθέντων σταδίων του προγράμματος, με ανάλυση ανά τομέα δράσης που αναφέρεται στο άρθρο 5, ii) κατά περίπτωση, την αιτιολόγηση και τις δημοσιονομικές επιπτώσεις των αποκλίσεων μεταξύ των σταδίων του προγράμματος εργασίας που ενέκρινε το κράτος μέλος και των σταδίων του προγράμματος εργασίας που πράγματι υλοποιήθηκαν, iii) αξιολόγηση του υλοποιηθέντος προγράμματος εργασίας, με βάση τους προβλεπόμενους δείκτες του άρθρου 8 παράγραφος 2 στοιχείο στ). 3. Κάθε αίτηση χρηματοδότησης που δεν πληροί τους όρους των παραγράφων 1 και 2 απορρίπτεται. Η σχετική οργάνωση φορέων δύναται να υποβάλει νέα αίτηση χρηματοδότησης εντός προθεσμίας που καθορίζεται από το κράτος μέλος. 4. Κάθε αίτηση που αφορά δαπάνες οι οποίες πραγματοποιήθηκαν πέραν των δύο μηνών μετά το τέλος της περιόδου εκτέλεσης του προγράμματος εργασίας απορρίπτεται. 5. Το αργότερο τρεις μήνες μετά την ημερομηνία υποβολής της αίτησης χρηματοδότησης και των δικαιολογητικών που αναφέρονται στην παράγραφο 2 και μετά την εξέταση των δικαιολογητικών και τη διενέργεια των ελέγχων που αναφέρονται στο άρθρο 14, το κράτος μέλος καταβάλλει την οφειλόμενη κοινοτική χρηματοδότηση και, κατά περίπτωση, αποδεσμεύει την εγγύηση που αναφέρεται στο άρθρο 8 παράγραφος 2 στοιχείο ζ) ή στο άρθρο 11 παράγραφος 4. Η αναφερόμενη στο άρθρο 8 παράγραφος 2 στοιχείο ζ) εγγύηση αποδεσμεύεται μετά την περάτωση ολόκληρου του προγράμματος εργασίας, την εξέταση των δικαιολογητικών εγγράφων και των ελέγχων που αναφέρονται στο άρθρο 14. Άρθρο 13 Έκθεση των οργανώσεων φορέων 1. Από το έτος 2007, οι οργανώσεις φορέων υποβάλλουν, πριν από την 1η Μαΐου κάθε έτους, ετήσιες εκθέσεις για την εφαρμογή των προγραμμάτων εργασίας κατά το προηγούμενο ημερολογιακό έτος. Οι εν λόγω εκθέσεις περιέχουν τα ακόλουθα στοιχεία: α) τα στάδια του προγράμματος εργασίας που υλοποιήθηκαν ή υλοποιούνται· β) τις βασικές τροποποιήσεις του προγράμματος εργασίας· γ) την αξιολόγηση των αποτελεσμάτων που έχουν ήδη επιτευχθεί, με βάση τους δείκτες που προβλέπονται στο άρθρο 8 παράγραφος 2 στοιχείο στ). Το τελευταίο έτος εκτέλεσης του προγράμματος εργασίας, αντί των αναφερόμενων στο πρώτο εδάφιο εκθέσεων υποβάλλεται τελική έκθεση. 2. Για τα προγράμματα εργασίας διάρκειας μικρότερης του ενός έτους, η τελική έκθεση πρέπει να υποβάλλεται το αργότερο εντός δύο μηνών από το τέλος της εκτέλεσης του προγράμματος. 3. Η τελική έκθεση αποτελεί αξιολόγηση του προγράμματος εργασίας και περιλαμβάνει τουλάχιστον τα ακόλουθα στοιχεία: α) αξιολόγηση του βαθμού επίτευξης των επιδιωκόμενων στόχων του προγράμματος, τουλάχιστον με βάση τους προβλεπόμενους στο άρθρο 9 παράγραφος 1 στοιχείο στ) δείκτες και με κάθε άλλο κατάλληλο κριτήριο· β) επεξήγηση των τροποποιήσεων του προγράμματος εργασίας· γ) ενδεχομένως, αναφορά των στοιχείων που πρόκειται να ληφθούν υπόψη κατά την εκπόνηση του επόμενου προγράμματος εργασίας. 4. Τα δεδομένα που συλλέγονται και οι μελέτες που συντάσσονται κατ’ εφαρμογή των μέτρων του άρθρου 5 παράγραφος 1 στοιχείο α) δημοσιεύονται, με την ολοκλήρωση της εφαρμογής του σχετικού μέτρου, στον διαδικτυακό τόπο της οργάνωσης επιχειρηματιών. Άρθρο 14 Επιτόπιοι έλεγχοι 1. Τα κράτη μέλη εξακριβώνουν αν τηρούνται οι όροι χορήγησης της κοινοτικής χρηματοδότησης, ιδίως ως προς τα ακόλουθα σημεία: α) την τήρηση των όρων έγκρισης· β) την εφαρμογή των εγκεκριμένων προγραμμάτων εργασίας, ιδίως των επενδυτικών μέτρων· γ) τις δαπάνες που πραγματοποιούνται σε σχέση με την αιτηθείσα χρηματοδότηση και τη χρηματοδοτική συνεισφορά των σχετικών φορέων. 2. Η αρμόδια αρχή καταρτίζει σχέδια επιτόπιων ελέγχων που αφορούν δείγμα οργανώσεων φορέων σύμφωνα με το άρθρο 103 παράγραφος 3 του κανονισμού (ΕΚ) αριθ. 1234/2007. Η αρμόδια αρχή επιλέγει το δείγμα με ανάλυση κινδύνου, κατά τρόπο ώστε: α) οι οργανώσεις παραγωγών και οι ενώσεις οργανώσεων παραγωγών να υποβάλλονται σε επιτόπιο έλεγχο τουλάχιστον μία φορά μετά την πληρωμή της προκαταβολής και πριν από την τελική πληρωμή της κοινοτικής χρηματοδότησης· β) οι λοιπές οργανώσεις φορέων και οι διεπαγγελματικές οργανώσεις να υποβάλλονται σε έλεγχο ετησίως, κατά την περίοδο εκτέλεσης κάθε εγκεκριμένου προγράμματος εργασίας, εκτός εάν εισπράττουν προκαταβολή κατά τη διάρκεια του έτους, · στην περίπτωση αυτή, ο έλεγχος θα διενεργείται μετά την ημερομηνία πληρωμής της εν λόγω προκαταβολής. Εάν κατά τους ελέγχους διαπιστωθούν παρατυπίες, η αρμόδια αρχή διενεργεί συμπληρωματικούς ελέγχους κατά το τρέχον έτος και αυξάνει τον αριθμό των οργανώσεων φορέων που πρόκειται να ελεγχθούν το επόμενο έτος. 3. Οι επιτόπιοι έλεγχοι είναι αιφνιδιαστικοί. Ωστόσο, για να διευκολύνεται η πρακτική οργάνωση των ελέγχων, επιτρέπεται η προειδοποίηση, που δεν υπερβαίνει τις 48 ώρες, της οργάνωσης φορέων που θα ελεγχθεί. 4. Η αρμόδια αρχή ορίζει τις οργανώσεις φορέων που πρέπει να ελεγχθούν σύμφωνα με ανάλυση κινδύνου που βασίζεται στα ακόλουθα κριτήρια: α) το ύψος της χρηματοδότησης του εγκεκριμένου προγράμματος εργασίας· β) το είδος των δραστηριοτήτων που χρηματοδοτούνται στο πλαίσιο του προγράμματος εργασίας· γ) τον βαθμό προόδου της εκτέλεσης των προγραμμάτων εργασίας· δ) τις διαπιστώσεις κατά τους επιτόπιους ελέγχους ή κατά τις εξακριβώσεις στο πλαίσιο της διαδικασίας έγκρισης· ε) άλλα κριτήρια κινδύνου που καθορίζονται από τα κράτη μέλη. 5. Η διάρκεια κάθε επιτόπιου ελέγχου αντιστοιχεί στο βαθμό προόδου της εκτέλεσης του εγκεκριμένου προγράμματος εργασίας. Άρθρο 15 Εκθέσεις ελέγχου Για κάθε επιτόπιο έλεγχο συντάσσεται λεπτομερής έκθεση ελέγχου, η οποία περιλαμβάνει ιδίως: α) την ημερομηνία και τη διάρκεια του ελέγχου· β) κατάλογο των ατόμων που παρέστησαν στον έλεγχο· γ) κατάλογο των τιμολογίων που ελέγχθηκαν· δ) τα στοιχεία των τιμολογίων που επιλέχθηκαν από τα λογιστικά έγγραφα (μητρώο αγορών ή πωλήσεων και μητρώο ΦΠΑ, στα οποία είχαν καταχωρηθεί τα τιμολόγια που επιλέχθηκαν)· ε) τα τραπεζικά έγγραφα που αποδεικνύουν τις πληρωμές των επιλεγέντων ποσών· στ) αναφορά των δραστηριοτήτων που είχαν ήδη υλοποιηθεί και αποτέλεσαν αντικείμενο επιτόπιας ειδικής ανάλυσης. Άρθρο 16 Διορθώσεις και κυρώσεις 1. Εάν η αναφερόμενη στο άρθρο 3 παράγραφος 3 ανάκληση της έγκρισης οφείλεται στο ότι η οργάνωση φορέων αθέτησε υποχρεώσεις της, εκ προθέσεως ή λόγω βαριάς αμέλειας, η εν λόγω οργάνωση αποκλείεται από τη χρηματοδότηση για το σύνολο του προγράμματος εργασίας και καταβάλλει στην αρμόδια αρχή το ισόποσο της χρηματοδότησης από την οποία αποκλείστηκε. 2. Εάν μια δεδομένη δραστηριότητα δεν έχει υλοποιηθεί σύμφωνα με το πρόγραμμα εργασίας, η οργάνωση φορέων αποκλείεται από τη χρηματοδότηση για τη συγκεκριμένη δραστηριότητα. Ο αποκλεισμός αυτός δεν εφαρμόζεται, εάν η οργάνωση φορέων υποβάλει αποδεικτικά έγγραφα ή μπορεί να αποδείξει με άλλον τρόπο ότι δεν συντρέχει υπαιτιότητά της. 3. Όταν διαπιστώνονται παρατυπίες στην εφαρμογή του προγράμματος εργασίας, επιβάλλονται στις οργανώσεις φορέων οι ακόλουθες χρηματικές ποινές: α) σε περίπτωση παρατυπίας εξ αμελείας, η οργάνωση φορέων: i) αποκλείεται από τη χρηματοδότηση για την αντίστοιχη δραστηριότητα, ii) καταβάλλει επίσης στην αρμόδια αρχή το ισόποσο της χρηματοδότησης από την οποία αποκλείστηκε· β) σε περίπτωση παρατυπίας εκ προθέσεως, συμπεριλαμβανομένης της ψευδούς δήλωσης, η οργάνωση φορέων: i) αποκλείεται από τη χρηματοδότηση για το σύνολο του προγράμματος εργασίας, ii) καταβάλλει επίσης στην αρμόδια αρχή το ισόποσο της χρηματοδότησης από την οποία αποκλείστηκε, iii) αποκλείεται από την κοινοτική χρηματοδότηση δυνάμει του άρθρου 103 του κανονισμού (ΕΚ) αριθ. 1234/2007 καθ’ όλη τη διάρκεια της επόμενης τριετούς περιόδου από εκείνη κατά την οποία διαπιστώθηκε η παρατυπία. 4. Τα ποσά που προκύπτουν από την επιβολή διορθώσεων ή χρηματικών ποινών βάσει του παρόντος άρθρου καταβάλλονται στον οργανισμό πληρωμών και αυτός τα αφαιρεί από τις χρηματοδοτούμενες από το Ευρωπαϊκό Γεωργικό Ταμείο Εγγυήσεων δαπάνες. Άρθρο 17 Ανάκτηση των αχρεωστήτως καταβληθέντων ποσών 1. Η αρμόδια αρχή του κράτους μέλους ανακτά όλα τα αχρεωστήτως καταβληθέντα ποσά, προσαυξημένα, ενδεχομένως, με τους τόκους που υπολογίζονται σύμφωνα με την παράγραφο 2. 2. Οι τόκοι υπολογίζονται: α) με βάση την περίοδο μεταξύ της πληρωμής και της επιστροφής από τον δικαιούχο· β) με το επιτόκιο που εφαρμόζεται από την Ευρωπαϊκή Κεντρική Τράπεζα στις κυριότερες πράξεις αναχρηματοδότησης, όπως δημοσιεύεται στην Επίσημη Εφημερίδα της Ευρωπαϊκής Ένωσης, σειρά C, το οποίο ίσχυε κατά την ημερομηνία της αχρεώστητης πληρωμής, προσαυξημένο κατά τρεις ποσοστιαίες μονάδες. 3. Σε περίπτωση που ένα μέτρο εφαρμόστηκε σύμφωνα με το εγκεκριμένο πρόγραμμα εργασίας και στη συνέχεια διαπιστώθηκε ότι δεν είναι επιλέξιμο, το κράτος μέλος μπορεί να αποφασίσει να καταβάλει την οφειλόμενη χρηματοδότηση ή να μην ανακτήσει τα ήδη καταβληθέντα ποσά, εάν η απόφαση αυτή επιτρέπεται σε ανάλογες περιπτώσεις χρηματοδότησης από τον εθνικό προϋπολογισμό και εφόσον η οργάνωση φορέων δεν ενήργησε εξ αμελείας ή εκ προθέσεως. 4. Τα ποσά των ανακτήσεων ή πληρωμών στο πλαίσιο του παρόντος άρθρου καταβάλλονται στον οργανισμό πληρωμών και αφαιρούνται από τις δαπάνες που χρηματοδοτεί το Ευρωπαϊκό Γεωργικό Ταμείο Εγγυήσεων. Άρθρο 18 Κοινοποιήσεις των κρατών μελών 1. Το αργότερο μέχρι τις 31 Ιανουαρίου 2006 για την πρώτη τριετή περίοδο που αρχίζει την 1η Απριλίου 2006 και τις 31 Ιανουαρίου 2009 για τη δεύτερη τριετή περίοδο που αρχίζει την 1η Απριλίου 2009, τα κράτη μέλη παραγωγής ελαιόλαδου κοινοποιούν στην Επιτροπή τα εθνικά μέτρα εφαρμογής του παρόντος κανονισμού, και ιδίως τα μέτρα που αφορούν: α) τους όρους έγκρισης των οργανώσεων φορέων, οι οποίοι αναφέρονται στο άρθρο 2 παράγραφος 2· β) τους πρόσθετους όρους που διευκρινίζουν τις επιλέξιμες δραστηριότητες και θεσπίζονται κατ’ εφαρμογή του άρθρου 5 παράγραφος 2· γ) τους στόχους και τις προτεραιότητες της ελαιοκαλλιέργειας, που αναφέρονται στο άρθρο 9 παράγραφος 1 στοιχείο α), και τους ποιοτικούς και ποσοτικούς δείκτες, που αναφέρονται στο άρθρο 9 παράγραφος 1 στοιχείο στ)· δ) τις ρυθμίσεις του προβλεπόμενου στο άρθρο 11 καθεστώτος προκαταβολών και, ενδεχομένως, του καθεστώτος καταβολής των εθνικών χρηματοδοτήσεων· ε) τη διεξαγωγή των προβλεπόμενων στο άρθρο 14 ελέγχων και την επιβολή των προβλεπόμενων στο άρθρο 16 χρηματικών ποινών και διορθώσεων· στ) την προθεσμία που αναφέρεται στο άρθρο 12 παράγραφος 3. 2. Το αργότερο την 1η Μαΐου κάθε έτους εκτέλεσης των εγκεκριμένων προγραμμάτων εργασίας, τα κράτη μέλη διαβιβάζουν στην Επιτροπή στοιχεία που αφορούν: α) τις εγκεκριμένες οργανώσεις φορέων· β) τα προγράμματα εργασίας και τα χαρακτηριστικά τους, με ανάλυση ανά τύπο οργανώσεων φορέων, ανά τομέα δράσης και ανά περιφερειακή ζώνη· γ) το ύψος της χρηματοδότησης κάθε προγράμματος εργασίας· δ) το προβλεπόμενο χρονοδιάγραμμα κοινοτικής χρηματοδότησης ανά οικονομικό έτος για τη συνολική διάρκεια των προγραμμάτων εργασίας. 3. Το αργότερο στις 20 Οκτωβρίου κάθε έτους εκτέλεσης των εγκεκριμένων προγραμμάτων εργασίας, τα κράτη μέλη διαβιβάζουν στην Επιτροπή έκθεση για την εφαρμογή του παρόντος κανονισμού, η οποία περιλαμβάνει τουλάχιστον τα ακόλουθα στοιχεία: α) τον αριθμό των χρηματοδοτούμενων προγραμμάτων εργασίας, τους δικαιούχους, τις ελαιοκομικές εκτάσεις, τα ελαιοτριβεία, τις εγκαταστάσεις μεταποίησης και τις σχετικές ποσότητες ελαιολάδου και επιτραπέζιων ελιών· β) τα χαρακτηριστικά των δραστηριοτήτων που έχουν αναληφθεί σε κάθε τομέα δράσης· γ) τις αποκλίσεις μεταξύ των προβλεπόμενων δραστηριοτήτων και εκείνων που υλοποιήθηκαν και τις επιπτώσεις τους στο επίπεδο των δαπανών· δ) την περιγραφή και την αξιολόγηση των αποτελεσμάτων, βάσει ιδίως των αξιολογήσεων των προγραμμάτων εργασίας που αναφέρονται στο άρθρο 12 παράγραφος 2 στοιχείο β) σημείο iii)· ε) τα στατιστικά στοιχεία των ελέγχων που διενεργήθηκαν σύμφωνα με τα άρθρα 14 και 15 και τις χρηματικές ποινές ή διορθώσεις που επιβλήθηκαν σύμφωνα με το άρθρο 16· στ) τις δαπάνες ανά πρόγραμμα εργασίας και ανά τομέα δράσης, καθώς και τις χρηματοδοτικές συνεισφορές, κοινοτικές, εθνικές και των φορέων. 4. Οι προβλεπόμενες στο παρόν άρθρο κοινοποιήσεις πραγματοποιούνται με ηλεκτρονικά μέσα, σύμφωνα με τις οδηγίες της Επιτροπής προς τα κράτη μέλη. 5. Οι αρμόδιες αρχές των κρατών μελών δημοσιεύουν στο διαδικτυακό τους τόπο όλα τα δεδομένα που έχουν συλλέξει και τις μελέτες που έχουν συνταχθεί κατ’ εφαρμογή των μέτρων του άρθρου 5 παράγραφος 1 στοιχείο α), όταν ολοκληρωθούν. Άρθρο 19 Μεταβατική διάταξη 1. Τα κράτη μέλη δύνανται να προκαταβάλουν την κοινοτική χρηματοδότηση για το πρώτο έτος εκτέλεσης του προγράμματος. 2. Η προκαταβολή αυτή πρέπει να περιορίζεται αποκλειστικά στο ποσό που αντιστοιχεί στην κοινοτική χρηματοδότηση. 3. Οι δαπάνες που προκύπτουν από την πληρωμή της προβλεπόμενης στην παράγραφο 2 προκαταβολής, δηλώνονται ως δαπάνες που πραγματοποιήθηκαν από τις 16 έως τις 31 Οκτωβρίου 2006. 4. Οι αρμόδιες αρχές των κρατών μελών δημοσιεύουν στο διαδικτυακό τους τόπο όλα τα δεδομένα που συλλέγουν και τις μελέτες που συντάσσουν κατ’ εφαρμογή των μέτρων βάσει του άρθρου 5 παράγραφος 1 στοιχείο α) του κανονισμού (ΕΚ) αριθ. 2080/2005, όταν ολοκληρωθούν. Άρθρο 20 Κατάργηση Ο κανονισμός (ΕΚ) αριθ. 2080/2005 καταργείται. Οι παραπομπές στον καταργηθέντα κανονισμό νοούνται ως παραπομπές στον παρόντα κανονισμό και ερμηνεύονται σύμφωνα με τον πίνακα αντιστοιχίας του παραρτήματος. Άρθρο 21 Έναρξη ισχύος Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Απριλίου 2009. Ωστόσο, το άρθρο 19 παράγραφος 4 εφαρμόζεται από την ημερομηνία έναρξης ισχύος του. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Σεπτεμβρίου 2008.

Classification Labels:
322
321

Label Descriptions:
{"322": "Διαχείριση", "321": "ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ"}

EuroVoc IDs (Original): 2723
2442
712
1005
1154
2477

EuroVoc IDs (Expanded): 2723
2442
712
1005
1154
2477

Dataset Source: meu

Split: train